
		หลังจากเปลี่ยนแปลงการปกครอง   พ.ศ.2475  แล้ว  รัฐบาลได้จัดตั้งเทศบาลขึ้นเพื่อให้สอดคล้องกับการปกครองระบอบประชาธิปไตยทุกจังหวัดทั่วราชอาณาจักรตามควรแก่ฐานะ  เช่น   เทศบาลตำบล   เทศบาลเมือง   เทศบาลนคร แล้วแต่กรณี   โดยเฉพาะจังหวัดนครราชสีมา  ทางราชการ   มีความประสงค์จะจัดตั้งเทศบาลเมืองขึ้นที่อำเภอบัวใหญ่  แต่ในระยะนั้นได้เกิดอัคคีภัยครั้งใหญ่ขึ้นที่อำเภอบัวใหญ่ไม่สามารถจัดตั้งเทศบาลเมืองขึ้นที่อำเภอบัวใหญ่  ทางราชการจึงได้พิจารณาเห็นว่าอำเภอโนนสูงมีชุมชนหนาแน่น  ซึ่งเรียกกันว่าอำเภอกลาง  ประชาชนนิยมขนสินค้าพืชไร่ต่างๆ  มาจำหน่ายและส่งไปจำหน่ายยังที่ต่าง ๆ เป็นที่มีทำเลดีกว่าที่อื่น  จึงได้มีพระราชกฤษฎีกายกฐานะตำบลโนนสูงทั้งตำบลขึ้นเป็นเทศบาลตำบลโนนสูง  (อาณาเขตครอบคลุมตำบลหลุมข้าวและตำบลธารประสาทในปัจจุบัน)  เมื่อวันที่  14  มีนาคม  พ.ศ.2480  โดยขุนเกษมสิมารักษ์   เป็นนายกเทศมนตรีคนแรก  มีเนื้อที่ทั้งหมด  83.63  ตารางกิโลเมตร  โดยได้อาศัยสโมสรข้าราชการอำเภอโนนสูง (หลังเดิมรื้อแล้ว)  เป็นที่ทำงาน  ต่อมาจึงได้สร้างอาคารไม้ชั้นเดียวขึ้นในพื้นที่ของเทศบาลเอง (อาคารหลังเดิม)  เมื่อ พ.ศ. 2484  มาจนถึง  พ.ศ.2512 เป็นเวลา  38 ปี  ตัวอาคารสำนักงานหลังเดิมผุพังและทรุด ไม่สามรถจะปรับปรุงแก้ไขให้แข็งแรงและสง่างามได้  จึงได้ขอกู้เงิน  ก.ส.ท. จำนวน 650,000 บาท  ซึ่งได้รับอนุมัติเมื่อปี  พ.ศ.2513  และเทศบาลได้ตั้งงบประมาณสมทบอีก  60,000   บาท  ซึ่งได้ทำการก่อสร้างเป็นอาคารตึก 2 ชั้น   หลังคาทรงไทยตามแบบแปลนของกรมโยธาธิการ  แล้วเสร็จในปี  พ.ศ.2514  คืออาคารสำนักงานหลังปัจจุบัน
ที่ตั้ง
 		เทศบาลตำบลโนนสูง  ตั้งอยู่ทิศตะวันออกเฉียงเหนือของจังหวัดนครราชสีมา  ระยะทางห่างจากจังหวัดนครราชสีมา   ประมาณ  36  กิโลเมตร
อาณาเขต
		ส่วนเขตเทศบาลนั้นแต่เดิมกว้างขวางมาก  ไม่สามารถจะให้บริการแก่ประชาชนได้เนื่องจาก  รายได้ไม่เพียงพอ  เมื่อ พ.ศ.2492  จึงได้มีการเปลี่ยนแปลงเขตเทศบาลลดลงเหลือพื้นที่  5.058  ตารางกิโลเมตร  โดย “พระราชกฤษฎีกาเปลี่ยนแปลงเขตเทศบาลตำบลโนนสูง  จังหวัดนครราชสีมา  พ.ศ.2493”  เมื่อวันที่  21  ธันวาคม  2492  และต่อมาได้มีการขยายเขตเทศบาลเพิ่มขึ้นเป็น  12.95  ตารางกิโลเมตร  ตามประกาศในราชกิจจานุเบกษา  เล่ม  108  ตอนที่  245  เมื่อวันที่  31  ธันวาคม  2534  มีเขตเทศบาล  ดังนี้
		หลักเขตที่ 1  ตั้งอยู่ริมคลองส่งน้ำสหกรณ์  ฝังเหนือ  ที่จะซึ่งอยู่ห่างจากแนวศูนย์กลางทางหลวงจังหวัดหมายเลข  2067  สายแยกทางหลวงแผ่นดินหมายเลข  2 (โนนสูง) – ขามสะแกแสง             ติดกับริมคลองส่งน้ำสหกรณ์   ฝั่งเหนือไปทางทิศตะวันตกเฉียงใต้   ตามแนวริมคลองส่งน้ำสหกรณ์ฝั่งเหนือ ระยะ   1,200    เมตร
		ด้านเหนือ  จากหลักเขตที่ 1  เลียบริมคลองส่งน้ำสหกรณ์ฝั่งเหนือ  ไปทางทิศตะวันออกเฉียงเหนือ  ถึงหลักเขตที่ 2  (โนนสูง) – ขามสะแกแสง   ฝากตะวันออก
          จากหลักเขตที่ 2  เป็นเส้นตรงไปยังทิศตะวันออกเฉียงใต้  ถึงหลักเขตที่ 3  ซึ่งตั้งอยู่ริมถนนไปบ้านหลุมข้าวฟากเหนือ  ที่จุดซึ่งอยู่ห่างจากถนนไปบ้านซาดฟากเหนือบรรจบกับริมถนนไปบ้านหลุมข้าวฟากเหนือ  ไปทางทิศตะวันออกเฉียงเหนือตามแนวริมถนนไปบ้านหลุมข้าวฟากเหนือ ระยะ 320 เมตร
		ด้านตะวันออก จากหลักเขตที่ 3 เป็นเส้นตรงไปทางทิศตะวันตกเฉียงใต้ ถึงหลักเขตที่ 4  ซึ่งตั้งอยู่ที่จุดซึ่งริมลำเชียงไกร ฝั่งตะวันตกตัดกับเส้นขนานระยะ 1,000 เมตร กับศูนย์กลางถนนสำราญราษฎร์
		ด้านใต้   จากหลักเขตที่ 4  เป็นเส้นตรงไปทางทิศตะวันตกเฉียงใต้  ถึงหลักเขตที่ 5             ซึ่งตั้งอยู่ที่ริมทางหลวงจังหวัดหมายเลข   2067   สายแยกทางหลวงแผ่นดินหมายเลข  2  (โนนสูง) -                ขามสะแกแสง  ฟากตะวันตก ที่จะซึ่งอยู่ห่างจากแนวศูนย์กลางถนนโนนนามาบรรจบกับริมทางหลวงจังหวัดหมายเลข  2067  สายแยกทางหลวงแผ่นดินหมายเลข  2 (โนนสูง) – ขามสะแกแสง ฟากตะวันตก ไปทางทิศใต้ตามแนวริมทางหลวงจังหวัดหมายเลข   2067   สายแยกทางหลวงแผ่นดินหมายเลข 2  (โนนสูง)  - ขามสะแกแสง   ฟากตะวันตก   ระยะ   1,500   เมตร
		จากหลักเขตที่ 5  เป็นเส้นตั้งฉากกับแนวศูนย์กลางทางหลวงจังหวัดหมายเลข  2067  สายแยกทางหลวงแผ่นดินหมายเลข  2  (โนนสูง) – ขามสะแกแสง   ไปทางทิศตะวันตกเฉียงใต้   ระยะ   500   เมตร   ถึงหลักเขตที่   6
		ด้านตะวันตก  จากหลักเขตที่ 6  เป็นเส้นตรงไปทางเทศตะวันตกเฉียงเหนือ  ถึงหลักเขตที่ 7  ซึ่งตั้งอยู่บนเส้นตั้งฉากกับแนวศูนย์กลางทางรถไฟสายตะวันออกเฉียงเหนือ ที่ กม 293.500  ไปทางทิศตะวันตกเฉียงเหนือ  ระยะ  200  เมตร
		จากหลักเขตที่ 7  เป็นเส้นตรงไปทางทิศตะวันตกเฉียงเหนือจนบรรจบกับหลักเขตที่ 1
		เขตเทศบาลตำบลโนนสูง  ตั้งอยู่ทิศตะวันออกเฉียงเหนือของจังหวัดนครราชสีมา  ระยะทางห่างจากจังหวัด  ประมาณ  36  กิโลเมตร  มีอาณาเขตติดต่อ  ดังนี้
		ทิศเหนือ	ติดต่อกับ	องค์การบริหารส่วนตำบลลำคอหงส์
		ทิศใต้		ติดต่อกับ	เทศบาลตำบลใหม่
		ทิศตะวันออก	ติดต่อกับ	องค์การบริหารส่วนตำบลหลุมข้าว
		ทิศตะวันตก	ติดต่อกับ	เทศบาลตำบลด่านคล้า

พื้นที่
           	เขตเทศบาลตำบลโนนสูง  มีพื้นที่ทั้งหมด 12.95 ตารางกิโลเมตร คิดเป็นร้อยละ 1.81 ของพื้นที่อำเภอโนนสูง

